钦定古今图书集成/方舆汇编/职方典/第1361卷 > 廉州府建置沿革考 明一统志
## 钦定古今图书集成/方舆汇编/职方典/第1361卷 > 廉州府建置沿革考 明一统志

本府

古南粤地，《天文》翼轸分野。秦为象郡地。汉武平南粤，置合浦郡。三国吴改珠官郡，未几复为合浦郡。刘宋于郡置越州。隋初，郡废州存。大业初，改曰禄州，寻改为合州，又废州为合浦郡，治合浦县。唐初罢郡，复置越州。贞观中，改为廉州，因郡有大廉洞故名。天宝初，复为合浦郡。乾元初，又复为廉州。宋徙州治长沙，改置太平军。咸平初，复为廉州。元置廉州路。明洪武初，改为廉州府，又改为廉州，属雷州府。十四年，复为府，领州一，县二。

皇清因之。

合浦县：〈附郭。〉

本汉旧县，属合浦郡。隋属合州。唐属廉州。宋开宝间，省封山、蔡龙、大廉三县入焉。元仍旧。明洪武初，省入石康县。十四年，复置编户三十里。

皇清因之。

钦州

在府城西一百四十里。本秦象郡地。汉为合浦县地。刘宋置宋寿郡。梁兼置安州。隋罢郡，改安州曰钦州，治钦江县。大业初，又改州为宁越郡。唐复为钦州。宋属广西路。元置钦州路，治安远县。明洪武二年，立钦州府。八年，改为州，属廉州府，以安远县省入编户九里，领县一：

皇清因之。

灵山县

在州北二百一十里。本汉合浦郡地。隋置南宾县，属钦州。唐贞观中，改为灵山县。宋开宝中，废遵化、钦江、内亭三县入焉。天圣初，自钦江徙州治于此。元徙州治安远，以灵山为属县。明因之，编户二十二里。

皇清因之。